Ekisodo 35 | Beibele Inthaneteng | Phetolelo ya Lefase le Lefsa
35 Ka morago Moshe a kgobokanya phuthego ka moka ya bana ba Isiraele gomme a re go bona: “Dilo tšeo Jehofa a laetšego gore di dirwe šidi:+
2 Modiro o dirwe ka matšatši a tshelelago,+ eupša letšatši la bošupa e be selo se sekgethwa go lena, e be sabatha ya go khutša ka mo go feletšego yeo e beilwego ke Jehofa. Motho le ge e le mang yo a swarago modiro ka lona, a bolawe.+
3 Lefelong le ge e le lefe leo le dulago go lona le se ke la gotša mollo ka letšatši la sabatha.”
4 Moshe a iša pele a bolela le phuthego ka moka ya bana ba Isiraele a re: “Se ke seo Jehofa a se laetšego, o itše:
5 ‘Ntšhetšang Jehofa moneelo.+ Anke yo mongwe le yo mongwe wa pelo e ratago+ a o tliše gore e be moneelo o yago go Jehofa; a tliše gauta, silifera, koporo,+
6 tlhale e talalerata, boya bjo bo tailwego ka mmala wa bophepolo bjo bohwibidu, lešela la mmala o mohwibiduhwibidu, lešela le boletiana la linene le boya bja pudi,+
7 matlalo a dikgapa ao a tailwego ka mmala o mohwibidu, matlalo a boleta le kota ya moduhlare,
8 makhura a lebone, makhura a bitšwago balesamo a go tlotša motho ge a kgethwa le a go dirišwa e le seorelo sa go nkga bose,+
9 le maswika a bitšwago onikisi le maswika a bewago efodeng*+ le a phaphathianeng ya sehubeng.+
10 “‘Anke bohle ba dipelo tše bohlale+ mo gare ga lena ba tle ba dire tšohle tšeo Jehofa a di laetšego,
11 e lego taberenakele le tente ya yona le sekhurumelo sa yona, dikgwega tša yona le diforeime tša yona tša kota, mapheko a yona, dikokwane tša yona le metheo ya yona e nago le mašoba;
12 Areka+ le dikota+ tša yona, sekhurumelo+ le seširo+ sa go e šira;
13 tafola+ le dikota tša yona, dibjana tša yona ka moka le senkgwa sa pontšho;+
14 sehlomapone+ sa go bonega le ditlabakelo tša sona, mabone a sona le makhura+ a go gotetša lebone;
15 aletare ya diorelo+ le dikota tša yona; makhura a go tlotša motho ge a kgethwa le seorelo sa go nkga bose;+ seširo sa mojako wa taberenakele;
16 aletare+ ya sebego sa go fišwa le sefo ya yona ya koporo, dikota tša yona le dibjana tša yona ka moka; sebjana+ sa go hlapela le sebeo sa sona;
17 mašela a go dira legora la lapa,+ dikokwane tša lona le metheo ya lona e nago le mašoba le seširo sa kgoro ya lapa;
18 dimapolo tša tente ya taberenakele, dimapolo tša legora la lapa le dithapo tša tšona;+
19 diaparo+ tše di logilwego tša go hlankela ka sekgethweng, diaparo tše kgethwa+ tša moperisita Arone le diaparo tša barwa ba gagwe tša boperisita.’”
20 Ka gona, phuthego ka moka ya bana ba Isiraele ya phatlalala pele ga Moshe.
21 Ke moka yo mongwe le yo mongwe yoo pelo ya gagwe e bego e mo šušumetša a boa,+ gomme yo mongwe le yo mongwe yoo moya wa gagwe o bego o mo hlohleletša o be a tlišetša Jehofa moneelo wa modiro wa go aga tente ya kopano, wa tirelo ya yona ka moka le wa diaparo tše kgethwa.
22 Ba boa e le banna le basadi, gwa boa yo mongwe le yo mongwe wa pelo yeo e ratago. Ba tliša dipelete, mangina, dipalamonwana, dilo tša basadi tša go ikgabiša, dilo tša mehutahuta ka moka tša gauta, ke gore, gwa tla yo mongwe le yo mongwe yo a bego a tlišetša Jehofa sebego sa go tšokotšwa sa gauta.+
23 Le bohle bao ba bego ba na le tlhale e talalerata, boya bjo bo tailwego ka mmala wa bophepolo bjo bohwibidu, lešela la mmala o mohwibiduhwibidu, lešela le boletiana la linene, boya bja pudi, matlalo a dikgapa ao a tailwego ka mmala o mohwibidu le matlalo a boleta, ba di tliša.+
24 Bohle bao ba ntšhago moneelo wa silifera le koporo, ba tliša moneelo woo wa Jehofa gomme bohle bao ba bego ba na le kota ya moduhlare bakeng sa modiro ka moka wa tirelo, ba e tliša.
25 Basadi ka moka bao ba bego ba na le dipelo tše bohlale+ ba ile ba ohla ka diatla tša bona gomme ba tliša tše ba di ohlilego, e lego tlhale e talalerata, boya bja mmala wa bophepolo bjo bohwibidu, garane ya mmala o mohwibiduhwibidu le linene e boletiana.
26 Basadi ka moka ba dipelo tše bohlale ba šušumeletšega go ohla boya bja pudi.
27 Dikgošana tša tliša maswika a bitšwago onikisi le maswika a bewago efodeng le phaphathianeng ya sehubeng,+
28 makhura a bitšwago balesamo, makhura a go gotetša lebone le makhura a go tlotša motho ge a kgethwa le a go dirišwa e le seorelo sa go nkga bose.+
29 Banna bohle le basadi bohle bao dipelo tša bona di bego di ba hlohleletša go tliša selo se itšego bakeng sa modiro ka moka woo Jehofa a bego a laetše ka Moshe gore o dirwe, ba dira bjalo; bana ba Isiraele ba tlišetša Jehofa sebego sa boithaopo.+
30 Ke moka Moshe a re go bana ba Isiraele: “Tsebang gore Jehofa o kgethile Betsalele+ morwa wa Uri, e lego morwa wa Huru, wa moloko wa Juda.
31 O mo tladitše ka moya wa Modimo gore a be le bohlale, kwešišo, tsebo le bokgoni bja mošomo o mongwe le o mongwe wa diatla,
32 gore a hlame dilo, a šome ka gauta, silifera le koporo,+
33 a betle maswika a a tsenye mo a tsenywago gona le go šoma ka kota go betla dilo tša mehutahuta.+
34 Modimo o tsentše bokgoni bja go ruta ka pelong ya Betsalele, gore yena le Oholiaba+ morwa wa Ahisamake wa moloko wa Dani ba rute.
35 O tladitše dipelo tša bona ka bohlale+ gore ba dire modiro ka moka wa setsebi sa mošomo wa diatla, wa mokgabiši+ le wa mologi yo a logago ka tlhale e talalerata, boya bjo bo tailwego ka mmala wa bophepolo bjo bohwibidu, garane ya mmala o mohwibiduhwibidu le linene e boletiana, le gore ba dire modiro wa mologi wa mašela. Banna bao ba be ba dira mošomo wa mohuta o mongwe le o mongwe e bile ba hlama dilo.